钦定古今图书集成/明伦汇编/氏族典/第124卷 > 陈颢
## 钦定古今图书集成/明伦汇编/氏族典/第124卷 > 陈颢

按《元史陈颢传》：“颢字仲明，其先居卢龙，有名山者，仕
金为谋克监军。太祖得之，以为平阳等路军民都元
帅。子孙徙清州，遂为清州人。颢幼颖悟，日记诵千百
言。稍长游京师，登翰林承旨王磐安藏之门。磐熟金
典章，安藏通诸国语，颢兼习之。安藏乃荐颢入宿卫，
寻为仁宗潜邸说书。仁宗奉母后出居怀庆，颢从行”
日，开陈以古圣贤居艰贞之道。仁宗入定内难，以迎
武宗，颢皆预谋。及仁宗即位，以推戴旧勋，特拜集贤
大学士、荣禄大夫，仍宿卫禁中，政事无不与闻。科举
之行，颢赞助之力尤多。颢时伺帝燕闲，辄取《圣经》陈
之，每见嘉纳。仁宗崩，辞禄家居者十年。文宗即位，起
为集贤大学士。顺帝元统初，颢扈跸行幸上都。至元
四年，致政。明年卒，年七十六。至正十四年，赠光禄大
夫、河南江北等处行中书省平章政事、柱国，追封蓟
国公，谥文忠。